Dinesen

"Dinesen her, hvad kan jeg gøre for dig min fine ven? Er De ude på løjer?"

- Dinesen til Orrotius.

Dinesen (547 - nu) er et menneske som ejer bordellet Dinesens Hyggehus i Menneskenes Rige. Han er en mindre figur i TBA 1.

Baggrund
Dinesen blev født i Menneskenes Rige i 547. Han havde en ganske fornuftig barndom, så ungdom, og læste lingvistik på universitetet. For at finde empiriske data til sin bachelor drog han ud til nærliggende landsbyer. Her var målet at studere variationer i den menneskelige dialekt, men der fulgte en uforventet bivirkning af hans studier. Han bemærkede, hvor mange stakkels kønne kvinder der levede i fattigdom. Velfærdssystemet af Bayoe Wrix var stadig nyt, især i disse omegne, og dækkede ikke rigtigt disse stakkels møer.

Dinesen, som altid havde troet på seksuel frihed, valgte at tilbyde dem at arbejde for ham i Menneskenes Rige som bordelpiger. De kunne ikke takke nej. Snart fik han konverteret sin afdøde tantes villa til et bordel, som han navngav Dinesens Hyggehus. Alt gik strygende, udover at han begyndte at udvikle følelser for en af sexarbejderne ved navn Julija, som han følte han måtte fortrænge for professionalismens skyld.

Under TBA
Satyren Orrotius, som er i Menneskenes Rige for første gang i sit liv, støder på Dinesens Hyggehus i sin søgen efter et sted at overnatte, før han besøger Kong Gladiolus den Tredje næste dag. Han bliver lokket til, da han på skiltet læser at etablissementet garanterer pletfrie lagener.

Han går indenfor og beder Dinesen, som var i færd med at snakke med en rødhåret dame, om et værelse. Dinesen spørger gustent hvor lang tid han forventer at bruge det, og Orrotius svarer at han regner med at skulle bruge det hele natten. Dette forbløffer og forarger Dinesen, som aldrig har kendt til én med sådan stamina før. Dinesen spørger hvilken kvinde Orrotius vil have til at tage sig af ham. Dette fornærmer blot satyren, der ikke har fanget hintet endnu. Til sidst klargør Dinesen at han snakker om sexarbejdere, og en forlegen Orrotius forklarer hurtigt sin misforståelse. Dinesen spørger en sidste gang med et tålmodigt smil om han stadig kunne overveje at sove her, men Orrotius takker nej og smutter.

Personlighed
Trods hvad man skulle forvente af professionen er Dinesen en meget renlig og professionel mand, som lægger vægt på hygiejnen i sin forretning og sexarbejdernes velfærd. Han udviser også en stor høflighed, da han ikke på noget tidspunkt taber hovedet under samtalen med Orrotius, der ville frustrere en svagere mand. Han ordner sine sager med et smil på læben (der godt kan virke lidt sleskt), også selvom han plages af sin udødelige kærlighed til Julija, som han ved han aldrig kan realisere.